钦定古今图书集成/明伦汇编/交谊典/第044卷 > 《放歌赠宋君仲温》沈铉
## 钦定古今图书集成/明伦汇编/交谊典/第044卷 > 《放歌赠宋君仲温》沈铉

宋君旷荡士，儒服非狂生。笔扫千军陈，胸藏数万兵。
铦毫破纸竟何益，按图折御分纵横。鱼丽鸟翼谈者
易，野雉家鸡人目盲。当时管《乐》已黄土，白璧往往遭
蝇营。荒城不启尘四塞，拔剑斫地浮云行。十年驱走
尚豪侠，许人一诺千金轻。低头拜东野，捐官识韩荆。
苦心为知己，嗜胆报仇争。挽辂西入关，装刀从北征。
途穷亦知时不利，俛首抑气随将迎。萧萧破屋漏星
雨，妻子顾笑形神清。东家小儿夸褶鞍，西家老奴项
领成。尔独胡为昧生理，长躯七尺夸人英。城头雨声
如建瓴，泥污厚地天无晴。我留君家醉十日，谑浪颠
倒呼侬伧。请君弃掷几上笔，为君拾留墙角檠。眼中
世事如转目，勿谓贫贱忘交情。气酣中热双耳赤，细
语向人肝胆倾。玉壶击缺歌浩浩，不作老腐咿嘤声。
促君起望东南气，三台泰阶何日平。我有《长策》，君有
《长缨》，危可安，乱可宁。慎勿轻受虞人旌，慎勿虚看处
士星。丈夫事业须磊落，富贵逼君君莫惊。